石湖兩帖還李推官
作者：陳造
朝代：宋

paragraphs: 石湖老子家蓬丘，一笑俯作人間遊。
風度人品第一流，結字亦復無朋儔。
還軫蓬丘俄十秋，恍開此帖揩病眸。
便若執鞭侍瓊舟，狂奔渴驥騰驚虬。
斷圭折劍紛然投，蜚虹曳霞爛相繆。
人間至寶人貪求，無閭珣琪雍琳璆。
彼此輕重寧其侔，借我肯作一月留。
我癡不減顧虎頭，還君孰視仍牢收。
愛護幸免惡客偷，亦幸不污寒具油。